**Senioru lietu padomes sēdes**

**PROTOKOLS NR.18**

Rīgā, 2022.gada 25.maijā

Daļēji attālinātā tikšanās plkst. 14:00

***Vada:***G.Eglītis, labklājības ministrs

***Piedalās:***

|  |  |
| --- | --- |
| Biedrības „Rīgas aktīvo senioru alianse” valdes locekleBiedrības „Rīgas aktīvo senioru alianse” pārstāvis, ekspertsBiedrības “Latvijas Pensionāru Federācija” priekšsēdētājaBiedrības “Latvijas Pensionāru Federācija” pārstāveBiedrības „LATVIJAS SENIORU KOPIENU APVIENĪBA” valdes priekšsēdētājas vietnieceBiedrības „LATVIJAS SENIORU KOPIENU APVIENĪBA” pārstāve, juristePārresoru koordinācijas centra Attīstības plānošanas nodaļas konsultanteKultūras ministrijas Kultūrpolitikas departamenta Arhīvu, bibliotēku un muzeju nodaļas vecākā referenteVeselības ministrijas Veselības aprūpes departamenta Integrētās veselības aprūpes nodaļas vecākā eksperteLabklājības ministrijas valsts sekretārsLabklājības ministrijas valsts sekretāra vietniece | S.BeikerteG.Eniņš A.Barča Dz.ŽildeL.KalnājaB.GirgensoneN.JirgensoneG.DreiblateK.GraseI.AlliksD.Jakaite |

***Pieaicinātās personas:***

|  |  |
| --- | --- |
| Jelgavas Pensionāru biedrības pārstāvisLabklājības ministra ārštata konsultante no biedrības „Latvijas Pensionāru Federācija”Labklājības ministrijas Sociālās politikas plānošanas un attīstības departamenta direktora vietnieceLabklājības ministrijas Sociālās apdrošināšanas departamenta direktoreLabklājības ministrijas Sociālās apdrošināšanas departamenta vecākā eksperte | J.FelsbergsM.BalcereE.KūlaS.StabiņaD.Trušinska |

**Protokolē:** Labklājības ministrijas Sociālās apdrošināšanas departamenta vecākā eksperte D.Kudiņa.

**Darba kārtībā:**

1. Sēdes atklāšana.

*Ziņotājs: labklājības ministrs G.Eglītis*

1. Izskatāmie jautājumi:
2. minimālo ienākumu sliekšņi sociālās aizsardzības jomā;
3. bāzes pensijas noteikšana vecuma pensijām;
4. pensiju indeksācija 2022.gadā un turpmāk.

*Ziņotājs: Labklājības ministrija*

1. Citi Senioru lietu padomes dalībnieku interesējošie jautājumi.
2. **Sēdes atklāšana.**

Senioru lietu padomes (turpmāk - padome) vadītājs labklājības ministrs **G.Eglītis** atklāj padomes sēdi, pastāsta par izdarīto un iezīmē nākotnes plānus pensiju un sociālās aizsardzības jomā.

1. **Izskatāmie jautājumi.**

**Jautājumā par minimālo ienākumu sliekšņiem** ziņo Labklājības ministrijas Sociālās politikas plānošanas un attīstības departamenta direktora vietniece **E.Kūla**.Informē, ka 2021.gadā stājās spēkā minimālo ienākumu reforma, kā rezultātā palielinājās minimālie ienākumu sliekšņi gan pensiju jomā, gan atsevišķu pabalstu jomā, kuri nebija mainīti vairākus gadus. Lai pilnveidotu sistēmu un pilnībā izpildītu Latvijas Republikas Satversmes tiesas spriedumus, 2021.gada augustā Ministru kabinetā tika apstiprināts [Plāns minimālo ienākumu atbalsta sistēmas pilnveidošanai 2022.-2024.gadam](https://likumi.lv/ta/id/326208-par-planu-minimalo-ienakumu-atbalsta-sistemas-pilnveidosanai-2022-2024-gadam), kas paredz četrus pasākumus: 1) normatīvajos aktos noteikt, kā tiek definēti minimālie ienākuma sliekšņi, 2) noteikt, cik minimālos ienākuma sliekšņus pārskata, 3) veikt pensiju politikas izvērtējumu, 4) sniegt valsts atbalstu pašvaldībām pamata sociālās palīdzības pabalstu nodrošināšanā. Lai to īstenotu, plānotas izmaiņas likumā “Par sociālo drošību”, kas ar 2023.gadu noteiks, ka minimālo ienākumu sliekšņa apmērs nav zemāks par 20% no Centrālās statistikas pārvaldes publicētās minimālā ienākuma mediānas mēnesī un ka to pārskata katru gadu 1.janvārī (šobrīd noteikts - ne retāk kā reizi trijos gados). Iepazīstina ar izmaiņām Sociālo pakalpojumu un sociālās palīdzības likumā, kas paredz, ka no 2023.gada valsts finansē pašvaldībām 50% apmērā no faktiskajiem izdevumiem mājokļa pabalsta izmaksu nodrošināšanai un garantētā minimālā ienākuma (GMI) pabalsta izmaksu nodrošināšanai, kā arī informē, kādi šobrīd ir minimālo ienākumu sliekšņi pensiju, pabalstu un sociālās palīdzības jomā, un kādi tie būs nākošajā 2023.gadā.

**A.Barča** uzdod jautājumu, vai normatīvajos aktos ir paredzētas arī izmaiņas par to, ka personas, kuras saņem valsts sociālā nodrošinājuma pabalstu vecuma gadījumā var arī strādāt?

**D.Trušinska** informē, ka jau ir spēkā grozījums Valsts sociālo pabalstu likumā, kas paredz, ka no 2022.gada 1.jūlija valsts sociālā nodrošinājuma pabalstu vecuma gadījumā var saņemt vienlaikus ar nodarbinātību.

**I.Alliks** piebilst, ka Latvijai normatīvais regulējums par minimālajiem ienākumu sliekšņiem ir jāpieņem, jo iesniedzot Eiropas Komisijā Atveseļošanās un noturības mehānisma plānu, valsts ir apņēmusies regulāri veikt šo sliekšņu pārskatīšanu, pretējā gadījumā var zaudēt atlikušo maksājumu minētā plāna ietvaros.

**D.Trušinska** skaidro, ka minimālās vecuma pensijas noteikšanas mehānisms saglabājas tāds, kāds tas ir šobrīd, ja minimālās vecuma pensijas aprēķina bāze tagad ir 136 *euro*, tad nākošajā gadā tā būs 157 *euro*, kuru reizinās ar koeficientu 1,1 un palielinās par 2% par katru nākamo gadu, kas pārsniedz vecuma pensijas piešķiršanai nepieciešamo 15 gadu apdrošināšanas stāžu. Esošās minimālās vecuma pensijas tiks pārskatītas un starpību līdz jaunajam minimālās pensijas apmēram segs no valsts pamatbudžeta.

**J.Felsbergs** pauž viedokli, ka, janvārī, pārskatot minimālo ienākumu slieksni 109 *euro*, pieauguma reāli nav, jo tiek segta tikai inflācijas ietekme, kas neuzlabo cilvēka situāciju.

**G.Eglītis** uzsver, ka svarīgi ir saglabāt cilvēkiem pirktspēju.

**I.Alliks** atzīmē, ka plānotajās izmaiņās būtisks ir tas, ka minimālo ienākumu sliekšņi tiek piesaistīti zināmam rādītājam un to pārskatīšana tiek noteikta reizi gadā, kam blakus saglabājas arī pensiju indeksācijas mehānisms.

**Jautājumā par bāzes pensijas noteikšanu vecuma pensijām** ziņo Labklājības ministrijas Sociālās apdrošināšanas departamenta vecākā eksperte **D.Trušinska**. Tiek prezentēts konceptuālais ziņojums par pensiju sistēmas pilnveidošanu, kurā ievēroti šādi principi: pensiju sistēmas finanšu ilgtspēja, pensiju sistēmas sociālā ilgtspēja (apmēra adekvātums), taisnīgums un motivācija pilnvērtīgi piedalīties sociālās apdrošināšanas sistēmā. Iepazīstina ar konceptuālā ziņojuma variantiem: 1) turpināt esošo (no 2021.gada iedibināto) minimālo vecuma pensiju paaugstināšanas kārtību, kas piesaistīta ienākuma mediānas izmaiņām, 2) bāzes pensijas ieviešana - 25% no ienākumu mediānas un 3) pilnveidot piemaksu piešķiršanu par katru apdrošināšanas stāža gadu - gan par stāžu līdz 1995.gada 31.decembrim, gan pakāpeniski par stāžu pēc 1996.gada 1.janvāra. Detalizētāk tiek apskatīts koncepcijas trešais variants, kas paredz 2023.gadāpiešķirt piemaksu par apdrošināšanas stāžu līdz 1995.gada 31.decembrim tiem vecuma pensijas un invaliditātes pensijas saņēmējiem, kuriem pensija piešķirta pēc 2012.gada 1.janvāra. Turpmākos gados vecuma pensijām piemaksu pie pensijas apmēru nosaka procentuālā apmērā no ienākuma mediānas, kas pakāpeniski paaugstinās. Savukārt no 2029.gada līdz 2047.gadam pakāpeniski piešķir un paaugstina piemaksu pie vecuma pensijas par apdrošināšanas stāžu pēc 1996.gada 1.janvāra.

**J.Felsbergs** izvirza jautājumu, vai Latvijā tiks saglabāta esošā pensiju sistēma, un aicina iet Igaunijas ceļu, kur izlīdzina ļoti zemās un augstās pensijas. Informē, ka Igaunijā ir gan sociālās apdrošināšanas iemaksas, gan pensiju 2.līmenis, tomēr netiek uzskatīts, ja cilvēkam ienākumi bija divas reizes lielāki par vidējiem ienākumiem, ka arī pensijai jābūt divas reizes lielākai. Igaunijā ir bāzes pensija, ir noteikta katra apdrošināšanas stāža gada vērtība, kam nāk klāt arī koeficients no pensiju 2.līmeņa, kas nav proporcionāls iemaksātajam. Tādējādi šī sistēma ir draudzīgāka iedzīvotājiem.

**I.Alliks** uzsver, ka iepriekš prezentētā bāzes pensija vai piemaksu pie pensijas pilnveidošana ir Latvijas pensiju sistēmas tālākās attīstības ceļš uz adekvātu pensiju vecumdienās.

**Pensiju indeksācijas jautājumā** ziņo Labklājības ministrijas Sociālās apdrošināšanas departamenta direktore **S.Stabiņa**. Informē par izstrādāto likumprojektu “Grozījumi likumā “Par valsts pensijām””, kuru ir apstiprinājis Ministru kabinets un kurš ir nodots Saeimai izskatīšanai kā steidzams. Minētais likumprojekts paredz 2022.gadā pensijas indeksēt jau 1.septembrī, atšķirībā no citiem gadiem, kad pensijas indeksēja 1.oktobrī. Paredzēts, ka 1.septembrī pensijas vai tās daļu līdz 534 *euro*, kas ir 50% no 2021.gada vidējās apdrošināšanas iemaksu algas valstī (jeb 50% no 1067,52 *euro*), pārskatīs, piemērojot esošo kārtību. Informē, ka viss pensijas apmērs tiks pārskatītas 83% vecuma pensijām, bet iespējamais vidējais palielinājums šogad pensiju indeksācijā būs virs 10%. Papildu izdevumi indeksācijai 2022.gada septembrī šobrīd plānoti 26,1 milj. *euro*, bet izdevumi kopā 2022.gada indeksācijai (no septembra līdz decembrim) - 104,3 milj. *euro*. Atzīmē, ka attiecībā uz nākamajiem gadiem plānota pensiju indeksācija kā līdz šim - 1.oktobrī, kā arī ieskicē Labklājības ministrijas prioritāro pasākumu, kas paredzētu vecuma pensijām ar apdrošināšanas stāžu 35 gadi un pensijām, kas piešķirtas par darbu kaitīgos un smagos, vai sevišķi kaitīgos un smagos darba apstākļos, indeksācijā bez faktiskā patēriņu cenu indeksa piemērot 100% no apdrošināšanas iemaksu algu summas reālā pieauguma procentiem. Aicina uz diskusiju.

**A.Barča** izvirza vairākus jautājumus - vai pensijas š.g. 1.septembrī tiek indeksētas saistībā ar gaidāmajām vēlēšanām rudenī; kādēļ likumprojektā “Par valsts pensijām” indeksācija 1.septembrī nav noteikta arī turpmākajiem gadiem; kādēļ minētajā likumprojektā nav jau iestrādāta norma, kas paredzētu, ka vecuma pensijas, kas aprēķinātas par apdrošināšanas stāžu 35 un vairāk gadi, pārskatīt ar 100% no apdrošināšanas iemaksu algu summas reālā pieauguma procentiem.

**G.Eglītis** uzsver, ka jebkurš pasākums, kas saistīts ar budžetu, nav labklājības ministra lēmums, bet gan valdību veidojošo partiju koalīcijas un Finanšu ministrijas lēmums, pateicoties kuram 2022.gadā plānots pensijas indeksēt agrāk - 1.septembrī. Atzīmē, ka prioritārajos pasākumos 2023.gada budžetam tiks iekļauts pasākums, kas paredz vecuma pensijas ar apdrošināšanas stāžu 35 gadi pārskatīt ar indeksu, ko veido 100% no apdrošināšanas iemaksu algu summas reālā pieauguma procentiem.

**J.Felsbergs** izsaka viedokli, ka faktiskais patēriņu cenu indekss nav pensijas saņēmēja inflācija, bet gan inflācija uz Latvijas vidējo cilvēku, kuram ir ienākumi no algas. Pensionāram ir pavisam citi patēriņi, kurā ietilpst pārtika, mājsaimniecības uzturēšana, veselība un zāles, tādējādi inflācija pensijas saņēmējiem ir lielāka. Kā arī iebilst pret pensiju indeksējamo robežu 50% no vidējās apdrošināšanas iemaksu algas valstī un indeksā piemērojamiem procentiem no apdrošināšanas iemaksu algu summas reālā pieauguma procentiem.

**I.Alliks** atbild, ka pensiju indeksācija ir jautājums, par kuru ir diskutēts visvairāk. Turklāt pensiju indeksācijas normas likumā “Par valsts pensijām” ir visbiežāk mainītas. 2022.gadā tomēr nav iespējams būtiski izmainīt pensiju indeksācija kārtību, tas ir nākotnes jautājums. Savukārt par pensiju indeksējamo robežu - 50% no vidējās apdrošināšanas iemaksu algas valstī, atzīmē, ka tas ir arī jautājums par iespējām finansēt plašāku indeksāciju no sociālās apdrošināšanas sistēmas, kas ir uz solidaritāti balstīta pašfinansējošā sistēma. Lai arī teorētiski pareizi būtu indeksēt visu pensijas apmēru un indeksācijā izmantot 100% no apdrošināšanas iemaksu algu summas reālā pieauguma procentiem, ko rekomendējusi arī Ekonomiskās sadarbības un attīstības organizācija (OECD).

**3. Citi Senioru lietu padomes dalībnieku interesējošie jautājumi.**

**L.Kalnāja** par iepriekš dzirdēto izsakās, ka, izlīdzinot zemās un augstās pensijas, tiek rādīta slikta priekšzīme jauniešiem. Jaunieši, maksājot labas sociālās apdrošināšanas iemaksas, no kurām šobrīd izmaksā pensijas esošajiem pensionāriem, rēķinās, ka vecumdienās saņems pensijas atbilstoši veiktajām sociālās apdrošināšanas iemaksām. Nedrīkst pieļaut, ka valsts palīdz tikai mazo pensiju saņēmējiem, tad šī ideja par lielākām pensijām, maksājot lielākas sociālās apdrošināšanas iemaksas, zūd. Tāpat visa kontekstā jāatceras, ka saistībā ar Covid-19 infekcijas izplatību valsts izmaksāja vienreizējo 200 *euro* pabalstu, par vakcinēšanos pret Covid-19 infekciju - pabalstu 20 *euro* mēnesī (periodā 01.11.2021. - 31.03.2021.), bet energoresursu kompensēšanai - atbalstu 20 *euro* mēnesī (periodā 01.01.2022. - 30.04.2022.). Domājot par atbalstu turpmāk, atzīmē, ka nevajadzētu dalīt, vai pensija ir līdz 500 *euro*, vai virs šī apmēra, jo arī tiem pensijas saņēmējiem, kuriem pensija ir lielāka, pieaug ikdienas un ar energoresursiem saistītie izdevumi.

**G.Eglītis**, turpinot par nākamo apkures sezonu, atzīmē, ka tā būs grūta visiem - senioriem, ģimenēm ar bērniem un uzņēmumiem. Šajā sakarā ir Ministru prezidenta uzdevums izstrādāt atbalsta pasākumu kopumu. Attiecībā uz senioriem, kā viens no iespējamajiem pasākumiem, būtu ikgadējs vienreizējs pabalsts decembrī pensijām līdz 300 *euro*, kurām maksātu pabalstu 200 *euro* apmērā, bet pensijām virs 300 *euro*, maksātu pabalstu līdz 500 *euro*. Tomēr jāņem vērā, ka šāds atbalsta pasākums vēl ir jāapstiprina valdībai.

Noslēdzoties dalībnieku diskusijām, **G.Eglītis** pateicas visiem par dalību, par izteiktajiem viedokļiem un noslēdz sēdi plkst. 15:30.

|  |  |  |
| --- | --- | --- |
| Labklājības ministrs | *Dokuments parakstīts ar drošu elektronisko* *parakstu un satur laika zīmogu* | G.Eglītis |

Kudiņa 67021678

Daiga.Kudina@lm.gov.lv